b'\n_START_ARTICLE_\nKilva\n_START_SECTION_\nKilva Masoko\n_START_PARAGRAPH_\nKilva Masoko je majhno pristani\xc5\xa1ko naselje, ki je po popisu prebivalstva leta 2002 imelo 12.324 prebivalcev. Beseda masoko v svahiliju pomeni tr\xc5\xbenico. Pomembna dejavnost naselja je ribolov.\n_START_SECTION_\nKilva Kisivani\n_START_PARAGRAPH_\nKilva Kisivani je otok nasproti naselja Kilva Masoko. Beseda kisiwani  v svahiliju pomeni otok. Na njem \xc5\xbeivi pribli\xc5\xbeno 500 prebivalcev. Na otoku so ostanki trdnjave iz obdobja nekdanjega sultanata, ki so od leta 1981  del Unescove svetovne kulturne dedi\xc5\xa1\xc4\x8dine. Ostanki so bili zaradi naravnih dejavnikov, predvsem erozije in poplav, leta 2004 uvr\xc5\xa1\xc4\x8deni na seznam ogro\xc5\xbeene svetovne kulturne dedi\xc5\xa1\xc4\x8dine.\n_START_SECTION_\nKiva Kivinje\n_START_PARAGRAPH_\nNaselje Kiva Kivinje je bilo ustanovljeno v 17. stoletju po uni\xc4\x8denju velikega dela naselja na otoku Kilva Kisivani. Po popisu prebivalstva leta 2002 je imelo 13.374 prebivalcev. Kivinje v svahiliju pomeni vrsto drevesa (tamari\xc5\xa1a).\n_START_SECTION_\nZgodovina\n_START_PARAGRAPH_\nKot prvi prebivalci Kilve se omenjajo Mtakata, Mranga in M\xc4\x8dinga in kralj Mrimba._NEWLINE_V 11. stoletju je perzijski princ Ali Ibn Al Hasan iz \xc5\xa0iraza ustanovil Kilvski sultanat. Berberski potopisec Ibn Batuta, ki je Kilvo obiskal leta 1331, omenja gostoljubje tamkaj\xc5\xa1njega sultana Hasana Ibn Sulejmana. V tem obdobju je bila zgrajena pala\xc4\x8da Husuni Kubva in raz\xc5\xa1irjena Velika mo\xc5\xa1eja. Portugalski morjeplovec  Pedro Alvares Kabral je v Kilvo priplul 26. julija 1500 in od sultana zahteval, da se prikloni portugalski kroni in za\xc4\x8dne njihovemu kralju pla\xc4\x8devati davek, vendar mu to ni uspelo. Tri leta kasneje je na svoji drugi odpravi v Indijo na Kilvi pristal Vasco da Gama, kateremu je to uspelo. Portugalci so mesto opisali kot utrjeno naselje s pribli\xc5\xbeno 12.000 prebivalci, ozkimi ulicami in visokimi hi\xc5\xa1ami s terasami in notranjimi vrtovi. V pristani\xc5\xa1\xc4\x8du je bilo ve\xc4\x8d ladij. _NEWLINE_Portugalci so Kilvo prvi\xc4\x8d uni\xc4\x8dili leta 1505. Davek jim je pla\xc4\x8devala do leta 1512, ko so jo osvojili Arabci. Mesto se je razvijalo vse do omanske osvojitve leta 1874. V 19. stoletju je so jo prebivalci zapustili in Kilva je opustela. Sredi 20. stoletja so se na otoku za\xc4\x8dele arheolo\xc5\xa1ke raziskave, ki so leta 1981 dosegle, da so ga uvrstili na Unescov seznam svetovne kulturne dedi\xc5\xa1\xc4\x8dine.'